Καμενίτσα Αρκαδίας

Η Καμενίτσα είναι ορεινό χωριό στην Πελοπόννησο και την Περιφερειακή Ενότητα Αρκαδίας.

Γεωγραφικά - Ιστορικά στοιχεία 
Η Καμενίτσα βρίσκεται προς τα βόρεια όρια με την Περιφερειακή Ενότητα Αχαΐας και είναι χτισμένη σε υψόμετρο 583 μέτρων στις δυτικές πλαγιές του όρους Μαίναλο. Σημαντικότερο αξιοθέατο στην περιοχή είναι ένα σπήλαιο στην τοποθεσία "Σφακοβούνι" (δυτικά από το Καρβούνι), με ίχνη κατοίκησης από την νεολιθική εποχή, το οποίο δεν είναι επισκέψιμο ακόμη, το φαράγγι του ποταμού Μυλάοντα, με την εκκλησία της Ανάληψης στη σπηλιά και τα ταμπούρια. Το ασκηταριό της Aνάληψης, το οποίο έχει ιστορική σημασία ως οχυρωμένο καταφύγιο κατά την επανάσταση του 1821 έχει χαρακτηριστεί ως ιστορικό διατηρητέο μνημείο. "Στο εσωτερικό του ασκηταριού, τμήματα των επιχρισμένων τοιχωμάτων διατηρούν τοιχογραφίες του 17ου αι. και δύο δεσποτικές εικόνες του τέμπλου χρονολογούνται στο 1887".

Διοικητικά στοιχεία 
Η Καμενίτσα μαζί με το Καρβούνι αποτελούν την τοπική κοινότητα Καμενίτσας που υπάγεται στη δημοτική ενότητα Βυτίνας του Δήμου Γορτυνίας και ο πληθυσμός της ως κοινότητα είναι 167 κάτοικοι (ως οικισμός 156) σύμφωνα με την απογραφή του 2011. Αναφέρεται επίσημα ως ξεχωριστός οικισμός, μετά την επανάσταση του 1821, το 1835 στο ΦΕΚ 16Α - 24/05/1835 να προσαρτάται στον τότε δήμο Καρνεσίου. Το 1912 με το ΦΕΚ 252Α - 24/08/1912 ορίστηκε έδρα της ομώνυμης νεοϊδρυθείσας κοινότητας.

Εξωτερικοί σύνδεσμοι 
 Δήμος Βυτίνας, η Καμενίτσα
Καμενίτσα – Το ορεινό χωριό με την αρχαία ιστορία από τον ιστότοπο https://mythicalpeloponnese.gr/

Παραπομπές 

Δήμος Γορτυνίας
χωριά του νομού Αρκαδίας
Χωριά του Μαινάλου